Дел.број:416

Датум:26.04.2023.

На основу члана 119, став 1. тачка 1. а у вези члана 108. став.1. Закона о основама система образовања и васпитања („Сл. гласник РС“ бр. 88/2017, 27/2018 - др. закони, 10/2019, 6/2020 и 129/2021) и чл. 121. Статута ОШ" Војвода Степа", Школски одбор дана 25.04.2023. године, доноси:

ПРАВИЛНИК О НАЧИНУ ОДЕВАЊА ЗАПОСЛЕНИХ, УЧЕНИКА, РОДИТЕЉА И ТРЕЋИХ ЛИЦА У ОШ,,ВОЈВОДА СТЕПА“

# ОПШТЕ ОДРЕДБЕ

## Члан 1.

Овим правилником уређује се начин одевања запослених, ученика, родитеља и трећих лица у згради ОШ „Војвода Степа“.

## Члан 2.

Дужност и обавеза сваког запосленог и ученика је да личним изгледом активно учествује у стварању и одржавању угледа школе у складу са законом и овом Правилником.

# ОСНОВНА НАЧЕЛА

## Члан 3.

Пословни изглед наставника и других запослених одређен је профилом и структуром посла, а у школи представља један од кључних стандарда за професионалност, а истовремено говори о установи у којој се ради и утиче на углед установе.

Запослени у ОШ „Војвода Степа“ обавезни су да воде рачуна о свом личном изгледу, имајући у виду да увек представљају школу.

## Члан 4.

## Родитељи и трећа лица су дужни да за време боравка у школи, поштују правила одевања одређена овим Правилником, односно одевају се на пристојан начин.

## Члан 5.

Ученици начином одевања доприносе угледу школе и обавезни су да воде рачуна о свом одевању у току боравка у школи.

**Члан 6.**

Неприкладном одећом сматра се она која открива стомак и ноге**,** као и одећа која на непримерен начин открива деколте, леђа и рамена, изразито кратке или провидне блузе, као и она која је очигледно намењена обављању спортско-рекреативних активности.

**Члан 7**.

Неприкладном обућом сматрају се папуче, јапанке и обућа са непримерено високим штиклама.

Забрањена је одећа која садржи писане или сликовне знаке (речи,изразе и графичке приказе ) непримереног садржаја који вређају достојанство друге особе, рекламирају цигарете, дрогу , алкохолна и енергецка пића и слично.

Забрањено је ношење капа, качкета и маскираних капа у школи и током наставе.

Нокти морају бити уредни и чисти.

**УЧЕНИЦИ**

**Члан 8.**

Ученици су дужни да носе одећу и обућу која је прикладна њиховом узрасту и која им неће сметати приликом одвијања наставе.

 Ученик се сматра неуредним и неприкладно обученим ако у школу и на друга места где се одвијају наставне и ваннаставне активности долази:

* у прљавој одећи,
* у хеланкама (провидним или у комбинацији са кратким мајицама),
* у кратким сукњама изнад колена, у провидној одећи
* у краткој мајици и мајици на бретеле, поткошуљи
* у бермудама које се користе за спорт или плажу
* у јапанкама и папучама
* у одећи са страначким обележјима, или у одећи са неприкладним апликацијама

**Члан 9.**

Уколико се ученици не буду придржавали овог правилника, биће позвани њихови родитељи да им донесу преобуку.

**Члан 10.**

**ЗАПОСЛЕНИ, РОДИТЕЉИ И ТРЕЋА ЛИЦА**

Запослени су дужни да долазе у школу одевени у складу са послом који обављају.

Запослени не могу да долазе у школу у тренеркама изузев наставника физичког васпитања којима се тренерка сматра радном униформом.

Долазак у школу у тренеркама дозвољен је само приликом организовања неке спортске манифестације и приликом уласка у спортску салу.

Родитељи и трећа лица су обавезни да за време боравка у просторијама ОШ „ВојводаСтепа“ поштују правила одевања одређена овим правилником, односно одевају се на пристојан начин, на који се чува углед и достојанство школе.

**Члан11.**

Неприкладном одећом за запослене, родитеље и трећа лица сматра се:

* непримерено кратке и уске сукње и хаљине;
* мајице које не покривају стомак и леђа, мајице на бретеле;
* исцепане и спуштене панталоне, кратке панталоне, бермуде за плажу, хеланке, шорцеви ;
* јапанке, папуче, као и обућа са непримерено великим штиклама или превисоким потпетицама;
* провидна или поцепана гардероба;
* одећа увредљивих натписа, слика, садржаја ;

**КАЗНЕНЕ ОДРЕДБЕ**

**Члан 12.**

Непоштовање овог Правилника, као општег акта школе повлачи одговорност ученика и запослених, у складу са Правилником о васпитној, васпитно-дисциплинској и материјалној одговорности ученика, односно повреду радне обавезе за запослене, док ће сва остала лица бити удаљена из школе.

**ПРЕЛАЗНЕ И ЗАВРШНЕ ОДРЕДБЕ**

**Члан 13.**

Овај Правилник ступа на снагу осмог дана од дана објављивања на огласној табли школе.

Председник ШО

\_\_\_\_\_\_\_\_\_\_\_\_\_\_\_

Весна Пено